CELEX: 62009CA0275
Language: hu
Date: 2011-03-17 00:00:00
Title: C-275/09. sz. ügy: A Bíróság (első tanács) 2011. március 17-i ítélete (a Raad van State van België (Belgium) előzetes döntéshozatal iránti kérelme) — Brussels Hoofdstedelijk Gewest és társai kontra Vlaamse Gewest (85/337/EGK irányelv — Egyes köz- és magánprojektek környezetre gyakorolt hatásainak vizsgálata — Legalább 2100 méter hosszúságú kifutópályával rendelkező repülőterek — Az „építés” fogalma — Az üzemeltetésre vonatkozó engedély meghosszabbítása)

7.5.2011   
            
            
               HU
            
            
               Az Európai Unió Hivatalos Lapja
            
            
               C 139/4
            
         A Bíróság (első tanács) 2011. március 17-i ítélete (a Raad van State van België (Belgium) előzetes döntéshozatal iránti kérelme) — Brussels Hoofdstedelijk Gewest és társai kontra Vlaamse Gewest
   (C-275/09. sz. ügy) (1)
   
   (85/337/EGK irányelv - Egyes köz- és magánprojektek környezetre gyakorolt hatásainak vizsgálata - Legalább 2 100 méter hosszúságú kifutópályával rendelkező repülőterek - Az „építés” fogalma - Az üzemeltetésre vonatkozó engedély meghosszabbítása)
   2011/C 139/05
   Az eljárás nyelve: holland
   
      A kérdést előterjesztő bíróság
   
   Raad van State van België
   
      Az alapeljárás felei
   
   
      Felperesek: Brussels Hoofdstedelijk Gewest, P. De Donder, F. De Becker, K. Colenbie, P. Hutsenbaut, B. Kockaert, a VZW Boreas, F. Petit, S. de Burbure de Wezembeek, L. Van Dessel
   
      Alperes: Vlaamse Gewest
   
      Tárgy
   
   Előzetes döntéshozatal iránti kérelem — Raad van State van België — Az egyes köz- és magánprojektek környezetre gyakorolt hatásainak vizsgálatáról szóló, 1985. június 27-i 85/337/EGK tanácsi irányelv (HL L 175., 40. o.; magyar nyelvű különkiadás 15. fejezet, 1. kötet, 248. o.) I. melléklete 7. pontja a) alpontjának értelmezése — Legalább 2 100 méter hosszúságú kifutópályával rendelkező repülőterek építése — Az „építés” fogalma
   
      Rendelkező rész
   
   Az 1997. március 3-i 97/11/EK tanácsi irányelvvel módosított, az egyes köz- és magánprojektek környezetre gyakorolt hatásainak vizsgálatáról szóló, 1985. június 27-i 85/337/EGK tanácsi irányelv 1. cikke (2) bekezdésének második franciabekezdését és I. mellékletének 7. pontját a következőképpen kell értelmezni:
   
               —
            
            
               a valamely repülőtér üzemeltetésére vonatkozó engedély meghosszabbítását — a létesítményt fizikailag érintő munkálatok vagy beavatkozás hiányában — nem lehet az említett rendelkezések értelmében vett „projektnek”, illetve „építésnek” minősíteni;
            
         
               —
            
            
               mindazonáltal a kérdést előterjesztő bíróság feladata annak meghatározása, hogy — az alkalmazandó nemzeti szabályozás alapján és adott esetben figyelembe véve az említett irányelv hatálybalépése óta megvalósult munkálatok vagy beavatkozások összesített hatását — ezen engedély olyan több szakaszból álló engedélyezési eljárás része-e, amelynek végső célja olyan tevékenységek megvalósítása, amelyek az említett irányelv II. melléklete 13. pontjának az I. melléklet 7. pontjával együttesen értelmezett első franciabekezdése értelmében vett projektnek minősülnek. Ha az engedélyezési eljárás korábbi szakaszában nem vizsgálták az ilyen munkálatok vagy beavatkozások környezetre gyakorolt hatásait, a kérdést előterjesztő bíróság feladata az irányelv hatékony érvényesülésének biztosítása az arról való gondoskodással, hogy e vizsgálatot legkésőbb az üzemeltetésre vonatkozó engedély kiadásakor elvégezzék.
            
         
      (1)  HL C 267., 2009.11.7.